CPANEL อัพรายได้ปีนี้โต 35% แย้มผลงาน Q4 สดใส กวาด 8 งานใหม่ดันแบ็กล็อกแตะ 1.2 พันลบ.
CPANEL ปรับเป้ารายได้เป็นโตไม่ต่ำกว่า 35% มองทิศทางไตรมาส 4/64 คึกคัก กวาดงานใหม่ 8 โครงการแนวราบ-แนวสูง มูลค่า 99 ล้านบาท ดัน Backlog 1,192 ล้านบาท 
CPANEL ปรับเป้ารายได้เป็นโตไม่ต่ำกว่า 35% มองทิศทาง Q4 คึกคัก กวาดงานใหม่ 8 โครงการแนวราบ-แนวสูง มูลค่า 99 ล้านบาท ดัน Backlog 1,192 พันลบ.
24 พ.ย. 2564

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 22 พ.ย.64 ถึงทิศทางธุรกิจช่วงไตรมาส 4/64 ว่ามีสัญญาณคึกคักมากขึ้นหลังเปิดประเทศ จากปัจจัยหนุนและแนวโน้มการเติบโต อีกทั้งการบริหารจัดการต้นทุนของบริษัท จึงคาดว่าผลประกอบการปีนี้บริษัทจะสามารถเติบโตได้มากกว่าเป้าหมายที่วางไว้จากเดิม 30% เป็นไม่ต่ำกว่า 35%
“จากการที่ภาครัฐมีมาตรการปลดล็อค LTV ออกมากระตุ้นตลาดอสังหาฯ ส่งผลให้มีการเปิดตัวโครงการที่อยู่อาศัยใหม่ในกรุงเทพฯและปริมณฑลเพิ่มขึ้น จากปัจจัยดังกล่าว ทำให้ผู้ประกอบการรายใหญ่ ปรับแผนการลงทุนโครงการใหม่ให้เร็วขึ้น เพื่อรองรับกำลังซื้อผู้บริโภคที่เริ่มปรับตัวดีขึ้น ประกอบกับการแข่งขันของผู้ประกอบการในปัจจุบันจึงมีความจำเป็นที่จะต้องปรับกลยุทธ์ลดต้นทุนการก่อสร้าง  ลดจำนวนแรงงาน บริหารความเสี่ยง ลดเวลาการก่อสร้าง รวมถึงใช้วัสดุที่ทำให้การก่อสร้างเสร็จเร็วมากขึ้น ซึ่ง Precast Concrete เป็นเทคโนโลยีก่อสร้างที่สามารถตอบสนองความต้องการได้” นายชาคริต กล่าว
โดยในช่วงไตรมาส 4/64 บริษัทรับงานใหม่เพิ่มขึ้นอีกจำนวน 8 โครงการแนวราบ – แนวสูง มูลค่ารวมประมาณ 99 ล้านบาท ส่งผลให้ปัจจุบันมีมูลค่างานในมือ (Backlog) ที่ 1,192 ล้านบาท ทยอยรับรู้รายได้ในปี 64-66 นอกจากนี้ยังอยู่ระหว่างเจรจากับลูกค้ารายใหม่ อาทิ โรงแรม คอนโดมิเนียม ห้างสรรพสินค้า และกลุ่มลูกค้าพื้นที่ระเบียงเขตเศรษฐกิจภาคตะวันออก (EEC) ซึ่งคาดว่าจะได้ข้อสรุปช่วงต้นปี 65
สำหรับผลประกอบการงวด 9 เดือนปี 2564 บริษัทมีรายได้รวม 220.67 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 143.94 ล้านบาท จำนวน 76.73 ล้านบาท หรือเพิ่มขึ้น 53.30% และมีกำไรสุทธิ 20.19 ล้านบาท ในขณะที่ช่วงเดียวกันปีก่อนมีขาดทุนสุทธิ 54,000 บาท จำนวน 20.25 ล้านบาท หรือเพิ่มขึ้น 37,501.85%
ส่วนผลประกอบการไตรมาส 3 ปี 2564 บริษัทมีรายได้รวม 63.40 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 44.09 ล้านบาท จำนวน 19.31 ล้านบาท หรือเพิ่มขึ้น 43.80% และมีกำไรสุทธิ 3.42 ล้านบาท เพิ่มขึ้นจากช่วงเดียวกันปีก่อนที่มีขาดทุนสุทธิ 1.39 ล้านบาทจำนวน 4.81 ล้านบาทหรือเพิ่มขึ้น 345.32%
ทั้งนี้ ผลประกอบการของบริษัทเติบโตอย่างโดดเด่น โดยกำไรงวด 9 เดือนปี 64 เติบโตมากกว่ากำไรทั้งปี 63 อยู่ที่ 13.13 ล้านบาท เนื่องจากฐานกำไรปี 63 อยู่ในระดับต่ำ สาเหตุจากลูกค้าของบริษัทได้รับผลกระทบจากสถานการณ์โควิด-19 ส่งผลให้คำสั่งซื้อของบริษัทลดลง โดยปรับตัวเพิ่มขึ้นมาอยู่ในระดับปกติในช่วงไตรมาส 4/63 และมีแนวโน้มเพิ่มขึ้นอย่างต่อเนื่อง
อย่างไรก็ตาม ในช่วงไตรมาส 3/64 บริษัทมีค่าใช้จ่ายจากการเตรียมตัวเข้าจดทะเบียนในตลาดหลักทรัพย์อยู่ที่ 2.8 ล้านบาท ซึ่งเป็นค่าใช้จ่ายที่เกิดขึ้นครั้งเดียว โดยหากดูเฉพาะกำไรจากการดำเนินงานจะอยู่ที่ระดับ 6.2 ล้านบาท ถือว่าเติบโตเพิ่มขึ้นจำนวน 7.59 ล้านบาท